ACD ปรับเงื่อนไขจ่ายเงินซื้อ”โอรินฯ”รอคอนโดฯออริจินส์บางมดเสร็จมี.ค.
ACD ปรับเงื่อนไขจ่ายเงินซื้อ"โอรินฯ"รอคอนโดฯออริจินส์บางมดเสร็จมี.ค.
11 ม.ค. 2559

นายสนั่น ศิริพนิชสุธา กรรมการผู้จัดการ บริษัท เอเชีย คอร์ปอเรท ดีเวลลอปเมนท์ จำกัด (มหาชน) หรือ ACD เปิดเผยว่า ตามที่ประชุมคณะกรรมการบริษัทได้มีมติอนุมัติการเข้าซื้อหุ้นสามัญของบริษัท โอริน พร็อพเพอร์ตี้ จำกัด (Orin) ซึ่งเป็นเจ้าของคอนโดมิเนียม Origins บางมด ได้ดำเนินงานพัฒนาโครงการคืบหน้าไปประมาณร้อยละ 90 ของงานโครงการทั้งหมดแล้ว แต่โอรินฯยังไม่สามารถเก็บงานต่างๆ ให้ครบถ้วนเป็นที่เรียบร้อยตามเงื่อนไขของสัญญาจะซื้อจะขายหุ้นเพื่อส่งมอบให้แก่บริษัทได้ทันภายในกำหนดเวลาที่ตกลงไว้เดิม
ดังนั้น เพื่อรักษาผลประโยชน์ของบริษัท และผู้ถือหุ้นของบริษัท จึงมีมติให้เจรจากับผู้จะขายเพื่อแก้ไขเงื่อนไขของสัญญาจะซื้อจะขายหุ้น โดยแก้ไขกำหนดการชำระเงินค่าหุ้นงวดที่ 2 และงวดที่ 3 ดังนี้
1.การชำระเงินงวดที่ 2 จำนวน 21,500,000 บาท จากเดิมซึ่ง ACD ตกลงจะชำระเมื่อที่ประชุมผู้ถือหุ้นมีมติอนุมัติให้เข้าซื้อหุ้นโอรินฯได้ โดยแก้ไขเป็นการชำระเงินงวดที่ 2 จะชำระเมื่อโอรินฯดำเนินงานก่อสร้างโครงการคอนโดมิเนียม Origins บางมดแล้วเสร็จสมบูรณ์ และตัวแทนตรวจรับมอบงานของบริษัทได้เข้าตรวจสอบงานทั้งหมดและได้รับมอบงานที่ ได้แก้ไขความชำรุดบกพร่องต่างๆ เป็นที่เรียบร้อยแล้ว ซึ่งคาดว่าจะแล้วเสร็จภายในช่วงประมาณเดือนมีนาคม
2.การชำระเงินงวดที่ 3 จำนวน 21,500,000 บาท จะชำระในวันที่การซื้อขายเสร็จสมบูรณ์ ภายหลังจากที่บริษัทได้ชำระค่าหุ้นงวดที่ 2 แล้ว